Alueiden komitean lausunto aiheesta "Ehdotus neuvoston päätökseksi monivuotisesta ohjelmasta uusiutuvien energialähteiden käytön edistämiseksi yhteisössä (Altener II)"

(97/C 379/14)

ALUEIDEN KOMITEA, joka

ottaa huomioon komission ehdotuksen neuvostolle [KOM(97) 87 lopull. 97/0106 (SYN)] (),

ottaa huomioon neuvoston 26. kesäkuuta 1997 tekemän päätöksen pyytää aiheesta alueiden komitean lausunto Euroopan yhteisön perustamissopimuksen 198 c artiklan ensimmäisen alakohdan mukaisesti,

ottaa huomioon kesäkuun 11. päivänä 1997 tekemänsä päätöksen antaa lausunnon valmistelu valiokunta 5:n "Maankäytön suunnittelu Ympäristö Energia" tehtäväksi,

ottaa huomioon valiokunta 5:n 3. heinäkuuta 1997 hyväksymän lausuntoluonnoksen (CdR 173/97 rev.) (esittelijä: Jo Leinen),

hyväksyi 17. ja 18. syyskuuta 1997 pitämässään 19. täysistunnossa (syyskuun 18. päivän kokouksessa) yksimielisesti seuraavan lausunnon.

1. Johdanto

1.1. Alueiden komitea on tyytyväinen Altener-ohjelman jatkamiseen ja tavoitteenasetteluun uusiutuvien energialähteiden käytön edistämiseksi. Altener-ohjelman avulla on määrä laajentaa huomattavasti uusiutuvien energialähteiden käyttöä tulevaisuudessa, mikä on yhteisön tavoite. Altener II -ohjelman on tarkoitus alkaa 1. tammikuuta 1998 ja päättyä 31. joulukuuta 2002.1.2. Jotta uusiutuvien energialähteiden markkinoille pääsyä voidaan tehokkaasti edistää yhteisön jäsenvaltioissa, on Altener II -ohjelmalle välttämättä varattava riittävästi varoja. Komission budjettiehdotuksen mukaan ohjelman kahdeksi ensimmäiseksi toimintavuodeksi on varattu 30 miljoonaa ecua, mikä on komitean mielestä kuitenkin aivan liian vähän. Jotta uusiutuvien energialähteiden käytölle varmistetaan tulevaisuudessa riittävä rahoitus, on niille annettava yhteisön budjetissa selvä etusija muihin energialähteisiin verrattuna.

1.3. Komissio huomautti jo valkoisessa kirjassaan kasvusta, kilpailukyvystä ja työllisyydestä, että puhtailla teknologioilla on avainasema pyrittäessä taloudelliseen hyvinvointiin. Alueiden komitea onkin pahoillaan, että Altener II -ohjelmalle on varattu liian vähän varoja.

1.4. Altener I -ohjelman jatkamisen ja toimien laajentamisen ohella komissio ehdottaa uusia toimia uusiutuvien energialähteiden käytön edistämiseksi. Komitea on tyytyväinen tähän lähtökohtaan. Se muistuttaa kuitenkin, että Altener II -ohjelmalle osoitetut varat ja tähän liittyen osittain myös ehdotetut toimet eivät ole riittäviä, jos halutaan paitsi vaikuttaa uusiutuvien energialähteiden markkinoille tuloon myös vakiinnuttaa niiden asema.

2. Uusiutuvien energialähteiden käyttöä edistävän yhteisöohjelman perusteet

2.1. Alueiden komitea kannattaa poliittisia tavoitteita, jotka ovat Altener II -ohjelmaa koskevan komission ehdotuksen perustana. Komitea kannattaa ja korostaa komission perusteluissaan mainitsemia uusiutuvien energialähteiden käytön etuja erityisesti ympäristönsuojelun, toimitusvarmuuden ja kilpailukyvyn parantumisen kannalta. Lisäksi komitea viittaa lausuntoonsa aiheesta "Tulevaisuuden energia: Uusiutuvat energialähteet yhteisön strategiaa koskeva vihreä kirja" ().

2.2. Alueiden komitea painottaa erityisesti uusiutuvien energialähteiden merkitystä yhteisön alueiden ja kaupunkien paikallisina ja hajautettuina energialähteinä. Monilla yhteisön puutteellisesti kehittyneillä alueilla on huomattavia mahdollisuuksia käyttää uusiutuvia energialähteitä. Niiden käytön edistäminen on siten oleellinen osa alue- ja rakennepolitiikkaa. Altener II -ohjelmassa olisi tämän vuoksi asetettava erityinen painopiste alue- ja paikallisaloitteiden, alueellisten ja paikallisten energiatoimistojen ja muiden uusiutuvia energialähteitä hyödyntävien verkostojen samoin kuin alue- ja paikalliselinten liittämiselle ohjelmaan.

2.3. Alueiden komitea katsoo, että 21. vuosisadalle siirryttäessä uusiutuville energialähteille on luotava rehdit markkinaehdot sekä avattava niille Euroopan ja koko maailman valtavat markkinat. Tätä varten on murrettava uusiutuvien energialähteiden pienten markkinoiden noidankehä: korkeat kustannukset ja hinnat sekä alhainen kysyntä. Vasta silloin voidaan hyödyntää uusiutuvien energialähteiden käyttöön sidoksissa olevia valtavia työllistämismahdollisuuksia. Eri laskelmien mukaan voidaan seuraavien 15 20 vuoden aikana luoda uusiutuvien energialähteiden käytöllä vähintään miljoona uutta työpaikkaa, eikä tähän lukuun ole vielä edes otettu mukaan laitosvientiä.

2.4. Alueiden komitea tukee Altener II -ohjelman tavoitetta poistaa nykyiset markkina- ja hallintoesteet. Komitea on yhtä mieltä komission kanssa siitä, että suurin osa näistä esteistä on muita kuin teknisluontoisia. Vasta kun kilpailuvääristymät on oikaistu uusiutuvien energialähteiden käytön hyväksi, ovat uudet kuluttajat ja sijoittajat suurin joukoin valmiit luottamaan uusiin tekniikoihin. Tällöin käynnistyy vastakkaissuuntainen kiertokulku: kulut pienenevät yhä enemmän sarjatuotannon ja laajan käytön ansiosta.

2.5. Alueiden komitea tukee Altener II -ohjelman avausta Keski- ja Itä-Euroopan maiden kanssa tehtävälle yhteistyölle KIE-maiden mahdollista Euroopan unioniin liittymistä silmällä pitäen.

3. Erityishuomioita Altener II -ohjelman rakenteesta ja ohjelmassa ehdotetuista toimista

3.1. Alueiden komitea kannattaa periaatteessa komission ehdottamaa Altener II -ohjelman kolmijakoa. Altener I -ohjelmasta saatujen kokemusten ja hyvien tulosten sekä asiantuntijaelimen ja Sitgesissä 25. 27. marraskuuta 1996 pidetyn Altener-konferenssin päätelmien ja suositusten perusteella on järkevää laajentaa tiettyjä toimia. Alueiden komitea muistuttaa kuitenkin, etteivät ehdotetut varat ole suhteellisesti eivätkä absoluuttisesti riittäviä 2 artiklan a alakohdassa mainittuja toimia varten.

3.2. Alueiden komitea toteaa, että Altener II -ohjelmaa koskevasta komission ehdotuksesta puuttuu selkeä strategia uusiutuvien energialähteiden käyttöön ottamiseksi. Toiminnan painopiste on edelleenkin uusiutuvien energialähteiden markkinatutkimuksessa ja -analyysissä. Komitea vaatii tämän sijaan tehokasta käyttöönottostrategiaa monien lainsäädännöllisten ja hallinnollisten esteiden poistamisesta. Oleellinen tekijä tässä yhteydessä on kohderyhmien ja toimijoiden valinta.

3.3. Alueet ja kunnat ovat ratkaisevia toimijoita, kun uusiutuvia energialähteitä otetaan käyttöön. Niiden roolia aliarvioidaan kuitenkin yleisesti, niin myös Altener II -ohjelmaa koskevassa ehdotuksessa. Alueilla ja kunnissa tunnetaan paikalliset erityispiirteet ja paikallinen energiatalous ja parhaiten myös uusiutuvien energialähteiden paikalliset ja alueelliset käyttömahdollisuudet, ja alueet ja kunnat ovat lähimpänä uusiutuvien energialähteiden kuluttajia ja käyttäjiä. Alueilla ja kunnilla on roolinsa pyrittäessä saamaan kansalaiset tietoisiksi uusiutuvien energialähteiden merkityksestä.

3.4. Altener I -ohjelman toimia jatkettaessa sekä Altener II -ohjelmaa varten ehdotettujen uusien toimien yhteydessä olisi painopiste asetettava niille ehdotuksille, jotka parantavat uusiutuvien energialähteiden kilpailumahdollisuuksia. Näitä ovat ennen kaikkea toimet, joilla luodaan yhtäläiset kilpailuehdot: "level playing field". Tärkeä tekijä tässä yhteydessä on pyrkimys sisällyttää ulkoiset kustannukset hintoihin. Vain näin uusiutuvat energialähteet voivat olla kestävästi kilpailukykyisiä, ja vasta tällöin niiden taloudelliset, yhteiskunnalliset, ympäristönsuojelulliset ja työmarkkinapoliittiset edut tulevat täysin esille.

3.5. Alueiden komitean mielestä Altener II -ohjelmassa on edistettävä uusiutuvien energialähteiden markkinoille tuomista ja käyttöä. Niinpä olisi esimerkiksi analysoitava sellaisten "parhaiden käytäntöjen" perusteita, jotka voidaan siirtää yhteisön muille alueille. Esimerkkinä komitea mainitsee tässä yhteydessä tuulivoiman käytön edistämisen Tanskassa ja Saksassa, biomassaohjelmat Skandinaviassa ja eräillä Itävallan alueilla, auringon lämpöenergian käytön kehittämisen Kreikassa ja Itävallassa sekä auringon fotoenergian käytön edistämisen Saksan ja Kreikan kunnissa. Näistä hankkeista saatuja hyviä tuloksia on tehokkaasti levitettävä ja markkinoitava muihin maihin ja muille alueille.

3.6. Alueiden komitean mielestä Altener II -ohjelmassa on kehitettävä strategioita uusiutuvien energialähteiden käytön kaikkia tekniikoita ja soveltamisaloja varten. Uusiutuvien energialähteiden käyttöön ottamiseksi on kehitettävä, edistettävä ja sovellettava kannustimia ja tukivälineitä. Näihin kuuluvat etenkin hintatakuu uusiutuvien energialähteiden avulla tuotetulle sähkölle, verohelpotukset ja edulliset korot, sijoitusavustukset, edulliset rakennus- ja suunnitteluoikeusehdot jne.

3.7. On erityisen tärkeää liittää uusiutuvien energialähteiden käyttö ajoissa kaupunki- ja aluesuunnitteluun. Niiden esimerkinomainen käyttö julkisissa tiloissa sekä määräykset käytöstä uudisrakennuksissa kuuluvat oleellisesti tähän politiikkaan. Juuri tällä alalla alue- ja paikallisviranomaisilla sekä alueellisilla ja paikallisilla energiatoimistoilla on ratkaiseva merkitys. Niiden toimia on tuettava paljon nykyistä voimakkaammin.

3.8. Alueiden komitea katsoo, että tiedotus- ja koulutuspolitiikalla on aivan yhtä tärkeä rooli. Uusiutuvien energialähteiden käyttö on liitettävä ammatillisen perus- ja jatkokoulutuksen oppimääriin kaikissa jäsenvaltioissa. Yhtä tärkeää on tiedontarjonta oppilaitosten ja korkeakoulujen opetussuunnitelmia täydentämällä.

3.9. Koko väestölle on tiedotettava paljon nykyistä laajemmin uusiutuvien energialähteiden mahdollisuuksista ja eduista. Alue- ja paikallistoimijat, ennen kaikkea uusiutuvien energialähteiden käyttöä koskevien alue- ja paikallisaloitteiden piirissä toimivat tahot sekä energiatoimistot voivat toimia tiedonvälittäjinä.

3.10. Aivan erityinen merkitys alueelliselle taloudelle sekä uusien työpaikkojen luomiselle on uusiutuvien energialähteiden käyttöön tarvittavan teknologian viennillä. Tämä näkökohta laiminlyödään Altener II -ohjelmassa miltei täysin. Alueiden komitea vaatii, että mahdollisia vientimarkkinoita koskevia markkina- ja toteutettavuustutkimuksia sekä yhteisyrityksiä, kauppavaltuuskuntia ja vientitakuita tuetaan. Uusiutuvien energialähteiden eurooppalaista vientineuvostoa on myös tuettava Altener II -ohjelman yhteydessä tähänastista tehokkaammin.

3.11. Alueiden komitean mielestä Altener II -ohjelma on koordinoitava nykyistä paremmin uusiutuvia energialähteitä koskevien muiden yhteisöohjelmien kuten Thermien, Apasin ja Saven kanssa. Monilla näiden ohjelmien puitteissa käynnistetyillä toimilla ja hankkeilla on merkitystä Altener II -ohjelmalle, ja niitä voidaan ajanmukaistaa tai jatkaa.

3.12. AK:n mielestä on erittäin tärkeää käyttää tiukkoja valintaperusteita jaettaessa hankkeille määrärahoja ja kohdentaa ne siten, että ne todella tehostavat hankkeen toteutumista.

Bryssel, 18. syyskuuta 1997.

Alueiden komitean puheenjohtaja

Pasqual MARAGALL i MIRA

() EYVL C 192, 24.6.1997, s. 16

() KOM(96) 576 lopull.